ddrg/super_eurlex huggingface dataset:
KIRJALLINEN KYSYMYS E-1615/02 esittäjä(t): Christopher Beazley (PPE-DE) komissiolle. Oban Hills -ohjelman (hanke 7-AKT YK1012) lakkauttamisesta johtuva Hunting Technical Services -yrityksen esittämä korvausvaatimus.



Virallinen lehti nro 092 E , 17/04/2003 s. 0070 - 0071



KIRJALLINEN KYSYMYS E-1615/02 esittäjä(t): Christopher Beazley (PPE-DE) komissiolle (5. kesäkuuta 2002) Aihe: Oban Hills -ohjelman (hanke 7-AKT YK1012) lakkauttamisesta johtuva Hunting Technical Services -yrityksen esittämä korvausvaatimus EU lakkautti vuonna 1996 yksipuolisesti kaiken avun Nigerialle. Hunting Technical Services (HTS), jonka sopimus keskeytyi tästä syystä, jätti komissiolle korvausvaatimuksen sopimuksen ehtojen mukaisesti. Kun vaatimuksen jättämisestä oli kulunut neljä vuotta eikä komissio ollut ehdottanut asiaan ratkaisua, HTS jätti kantelun epäkohdasta Euroopan oikeusasiamiehelle (kantelu N:o 444/2000/ME). Oikeusasiamies totesi 7. helmikuuta 2002, että komissiolla olisi ollut mahdollisuus ehdottaa asiaan ratkaisua kyseisen ajan kuluessa. Koska se ei kuitenkaan ollut tehnyt niin, kyse oli hallinnollisesta epäkohdasta. Hän suositti tapauksen ratkaisemista viimeistään toukokuun 2002 loppuun mennessä. Komissio on uudelleen ilmoittanut, ettei se voi ratkaista asiaa, koska se ei ole sopimusosapuoli. Voisiko komissio selittää, miksi se ei ole käyttänyt valtuuksia, jotka sille on selvästi annettu Euroopan kehitysrahaston yhteydessä, ja ehdottanut asetetun määräajan kuluessa ratkaisua HTS:n taloudellisiin vaateisiin oikeusasiamiehen suosituksen mukaisesti? Poul Nielsonin komission puolesta antama vastaus (19. heinäkuuta 2002) Komissio yhtyy arvoisan parlamentin jäsenen huoleen, joka koskee Hunting Technical Services -yrityksen (HTS) ja Nigerian viranomaisten välisen riidan ratkaisemisen viivästymistä. Riita koskee teknisen avun sopimusta, jonka Nigerian viranomaiset purkivat vuonna 1996. Kuten arvoisa parlamentin jäsen tietää, komissio toimii Euroopan kehitysrahaston (EKR) puitteissa rahoittajana eikä ole sopimuksen osapuoli. Komission ja Nigerian hallituksen välisessä rahoitussopimuksessa vahvistettujen menettelyjen mukaisesti komissio toimitti toukokuussa 2001 Nigerian kansalliselle valtuuttavalle viranomaiselle riidanratkaisuehdotuksen; rahoitussopimuksen mukaan johtava tulojen ja menojen hyväksyjä voi puuttua asiaan, jos kansallinen valtuuttava viranomainen ei täytä tehtäviään. Useista muistutuksista huolimatta komissio sai vastauksen vasta 2. toukokuuta 2002 päivätyn kirjeen muodossa. Vastauksen johdosta EKR:n johtava tulojen ja menojen hyväksyjä on päättänyt käyttää sille rahoitussopimuksen nojalla kuuluvia toimivaltuuksia ja suorittaa kaikki maksut suoraan asianomaiselle yritykselle seitsemännestä EKR:stä Nigerialle varatuista määrärahoista. HTS:lle esitettiin riitojenratkaisusopimus Brysselissä 29. toukokuuta 2002 pidetyssä kokouksessa. Näin toimimalla komissio noudatti oikeusasiamiehen suosittamaa menettelytapaa; tämä oli pyytänyt komissiota tekemään ehdotuksen HTS:n esittämästä taloudellisia tappioita koskevasta vaateesta sopimiseksi 31. toukokuuta 2002 mennessä. HTS on sittemmin suostunut komission kyseisessä kokouksessa esittämään ratkaisuun.
KIRJALLINEN KYSYMYS P-2737/02 esittäjä(t): Torben Lund (PSE) komissiolle. GMO:iden raja-arvot ja leväperäinen lainsäädäntö.



Virallinen lehti nro 052 E , 06/03/2003 s. 0207 - 0208



KIRJALLINEN KYSYMYS P-2737/02 esittäjä(t): Torben Lund (PSE) komissiolle (23. syyskuuta 2002) Aihe: GMO:iden raja-arvot ja leväperäinen lainsäädäntö Euroopan parlamentti (EP) hyväksyi 3. heinäkuuta 2002 ensimmäisessä käsittelyssä kaksi direktiiviehdotusta, jotka koskivat GMO:iden jäljitettävyyttä sekä GMO-käsiteltyjen elintarvikkeiden ja rehun merkitsemistä. EP:n suuri enemmistö hyväksyi elintarvikkeiden merkintöjä varten raja-arvon, jonka mukaan hyväksyttyjen GMO:iden sallittu pitoisuus on 0,5 prosenttia. Komissio on ilmeisesti nyt laatimassa ehdotusta siemenviljasta. Siinä ehdotetaan tavanomaisen siemenviljan GMO-pitoisuuden raja-arvoiksi 0,30,7 prosenttia, eli raja-arvoja, jotka eivät vastaa EP:n 3. heinäkuuta tekemää päätöstä! Tähän liittyen pyydän komissiota selvittämään, miksi se ei ehdota raja-arvoja, jotka vastaavat EP:n päätöstä (mahdollisesti viittaamalla EP:n lopulliseen päätökseen), jotta kuluttajia ja viljelijöitä ei hämätä ja johdeta harhaan? Mitä tämä ehdotus merkitsee suhteessa ehdotuksiin, joista EP äänesti 3. heinäkuuta? Miten ja milloin EP pääsee vaikuttamaan asiaan? David Byrnen komission puolesta antama vastaus (28. lokakuuta 2002) Komissio käy edelleen sisäisiä keskusteluja ehdotuksesta komission direktiiviksi, jolla muutetaan siementen markkinoille saattamista koskevan direktiivin liitteitä erityisesti puhtausvaatimusten osalta. Tätä varten ehdotuksessa esitetään kynnysarvot, joissa otetaan huomioon se, että muiden kuin geneettisesti muunnettujen lajikkeiden siemenerien joukossa voi olla geneettisesti muunnettuja siemeniä satunnaisesti tai silloin, kun sen estäminen on teknisesti mahdotonta. Sallituille geneettisesti muunnetuille organismeille (GMO:ille) ehdotetut kynnysarvot ovat 0,3, 0,5 ja 0,7 prosenttia. Komissio pitää kynnysarvojen sisällyttämistä siemeniä koskevaan lainsäädäntöön äärimmäisen tärkeänä. Näin voidaan ottaa huomioon todellinen tilanne, sillä muissa kuin geneettisesti muunnetuissa siemenerissä voi olla vähäisiä määriä geneettisesti muunnettuja siemeniä, aivan kuten muitakin epäpuhtauksia, joita säännellään. Säädös on siis laadittava mahdollisimman pian, jotta satunnaiset esiintymät siemenissä voidaan ottaa huomioon yhdenmukaisesti. Kun komission sisäiset keskustelut on saatu päätökseen, saavat jäsenvaltiot ja kuten terveys- ja kuluttaja-asioista vastaava komission jäsen jo ilmoittikin parlamentti tilaisuuden tarkastella ehdotusta.
KIRJALLINEN KYSYMYS E-2682/02 esittäjä(t): Paulo Casaca (PSE) komissiolle. Nitraattidirektiivi.



Virallinen lehti nro 052 E , 06/03/2003 s. 0198 - 0199



KIRJALLINEN KYSYMYS E-2682/02 esittäjä(t): Paulo Casaca (PSE) komissiolle (24. syyskuuta 2002) Aihe: Nitraattidirektiivi Komissio on laatinut erinomaisen, mutta myös huolestuttavan kertomuksen vesien suojelemisesta maataloudesta peräisin olevien nitraattien aiheuttamalta pilaantumiselta annetun neuvoston direktiivin 91/676/ETY(1) täytäntöönpanosta(2). Kertomukseen sisältyvät tärkeimmät kartat ovat kuitenkin vain sen englanninkielisessä versiossa ja kaikista tärkeimmässä kartassa ei näy kaukaisinta läntisen Euroopan puoleista Atlantin osaa, nimenomaan Azorien itsehallintoaluetta, joka on lain mukaan, mutta myös maantieteellisesti eurooppalainen alue. Aikooko komissio sisällyttää muihin kieliversioihin kaikki kartat kokonaisuudessaan? Aikooko komissio sisällyttää Euroopan puoleisen Atlantin karttaan I? Aikooko komissio levittää tätä kertomusta siinä käsitellyn aiheen merkitykseen nähden riittävän laajasti? (1) EYVL L 375, 31.12.1991, s. 1. (2) KOM(2002) 407 lopullinen. Margot Wallströmin komission puolesta antama vastaus (17. lokakuuta 2002) Komissio kiittää arvoisaa parlamentin jäsentä positiivisesta palautteesta, joka koskee direktiivin 91/676/ETY täytäntöönpanokertomusta. Kertomus on julkaistu kuluvana vuonna, ja se on parhaillaan painossa. Tilanne on kyllä huolestuttava, mutta huomattavaa edistymistä on näköpiirissä, mitä tulee vesien valvontajärjestelmään, haavoittuvien alueiden määrittämiseen sekä toimintaohjelmien sisältöön ja niiden toteuttamisen valvontaan. Kertomus on komission verkkosivuilla kaikilla virallisilla kielillä, mutta kartat (jotka vievät paljon tilaa) on lisätty ainoastaan englanninkieliseen versioon. Euroopan yhteisöjen virallisten julkaisujen toimisto painaa parhaillaan kertomuksen paperiversiota, johon värilliset kartat sisällytetään. Painettu kertomus julkaistaan vuoden 2002 lopussa. Azorien itsehallintoalue sisältyy pilaantumiselle alttiita vyöhykkeitä koskevaan yleiskarttaan (vaikka yhtään tällaista aluetta ei olekaan vielä virallisesti nimetty) eikä vedenlaadun seurannan tuloksia ja kehityssuuntauksia koskevaan karttaan, sillä Portugalin vuotta 2000 koskevassa raportissa ei ole toimitettu Azoreja koskevia seurantatietoja.
KIRJALLINEN KYSYMYS E-2694/02 esittäjä(t): Bart Staes (Verts/ALE) komissiolle. Puolustusteollisuuden tuotteiden vientiä ja tuontia EU:ssa koskevan lupajärjestelmän yksinkertaistaminen.



Virallinen lehti nro 052 E , 06/03/2003 s. 0200 - 0200



KIRJALLINEN KYSYMYS E-2694/02 esittäjä(t): Bart Staes (Verts/ALE) komissiolle (26. syyskuuta 2002) Aihe: Puolustusteollisuuden tuotteiden vientiä ja tuontia EU:ssa koskevan lupajärjestelmän yksinkertaistaminen Belgian parlamentin kansanedustajien kamarin 28. huhtikuuta 1999 antaman mietinnön (asiakirja 614/4 95/96) mukaan Euroopan komissio aikoi samoihin aikoihin yksinkertaistaa puolustusmateriaalin tuontia ja vientiä EU:n sisällä koskevaa lupajärjestelmää. Voiko komissio kertoa, pitävätkö kyseisen mietinnön tiedot paikkansa ja mikä on tämän lupajärjestelmän kehittämisen tilanne tällä hetkellä? Voiko komissio kertoa, jos se ei vielä ole ryhtynyt toimiin tässä kysymyksessä, aikooko se vielä tehdä niin? Jos vastaus on kielteinen, miksei komissio aio jatkaa yksinkertaistamishanketta? Frederik Bolkesteinin komission puolesta antama vastaus (25. lokakuuta 2002) Komissio on aina suhtautunut myönteisesti järjestelyihin, joiden avulla puolustusteollisuuden tuotteiden siirtoja yhteisön sisällä voitaisiin edelleen yksinkertaistaa. Se voisi tapahtua muun muassa määrittelemällä kyseiset tuotteet täsmällisemmin ja keventämällä niiden liikkuvuuteen liittyviä muodollisuuksia erilaisin keinoin. Koska aiheeseen liittyvä ongelmakenttä on erityisen sensitiivinen ja koskee useita Euroopan rakentamisen näkökohtia, myös ulko- ja turvallisuuspolitiikkaa, laaja yksimielisyys on erittäin toivottavaa, jotta alalla tehdyillä aloitteilla olisi todellista lisäarvoa. Siksi on tärkeää, että komissiolla on selkeä näkemys siitä, mitkä voisivat olla lainsäädäntöaloitteen lisäarvo, onnistumismahdollisuudet ja mahdolliset riskit. Komissio voisi suorittaa arvioinnin ja siitä voitaisiin keskustella asiantuntevissa työryhmissä.
KIRJALLINEN KYSYMYS P-2510/02 esittäjä(t): Hans-Peter Martin (PSE) neuvostolle. Merkittävässä jäsenvaltiossa käytävä vaalikampanja.



Virallinen lehti nro 092 E , 17/04/2003 s. 0177 - 0177



KIRJALLINEN KYSYMYS P-2510/02 esittäjä(t): Hans-Peter Martin (PSE) neuvostolle (3. syyskuuta 2002) Aihe: Merkittävässä jäsenvaltiossa käytävä vaalikampanja Euroopan unionin keskeisiin jäsenvaltioihin kuuluvassa Saksassa pidetään vaalit 22. syyskuuta 2002. Millä aloilla ja millä tavoin käynnissä oleva kiivas vaalikampanja vaikuttaa neuvoston työhön? Mitkä edessä olevat neuvottelut tai päätökset viivästyvät tai jäävät toteutumatta vaalikampanjan vuoksi? Vaikuttaako tilanne erityisesti suunniteltuihin Euroopan unionin laajentumista koskeviin neuvotteluihin ja niissä ennen kaikkea maatalousalaan? Vastaus (19. joulukuuta 2002) Kuten arvoisan parlamentin jäsenen kysymyksestä käy ilmi neuvosto, kuten muutkaan poliittiset elimet, ei toimi tyhjiössä. Jonkin jäsenvaltion poliittiset tapahtumat voivat tosiasiassa vaikuttaa niiden toimintaan. Jossakin valtiossa käynnissä olevan vaalikampanjan ja tietyn neuvostossa käydyn keskustelun tuloksen välille ei kuitenkaan voida luoda selvää syy-seuraussuhdetta. Kysymyksessä mainitun esimerkin osalta palautetaan kuitenkin mieleen, että Eurooppa-neuvosto on sitoutunut saattamaan laajentumisneuvottelut päätökseen Kööpenhaminassa kokoontuvaan Eurooppa-neuvostoon mennessä, jotta liittymissopimus voidaan allekirjoittaa keväällä 2003.
KIRJALLINEN KYSYMYS E-0538/02 esittäjä(t): Stavros Xarchakos (PPE-DE) komissiolle. Turkin kreikankieliseen väestöön kohdistuva vaino.



Virallinen lehti nro 052 E , 06/03/2003 s. 0008 - 0009



KIRJALLINEN KYSYMYS E-0538/02 esittäjä(t): Stavros Xarchakos (PPE-DE) komissiolle (27. helmikuuta 2002) Aihe: Turkin kreikankieliseen väestöön kohdistuva vaino Turkin lehdistön julkaisemien tietojen mukaan Turkin viranomaiset takavarikoivat turkkilaisen kirjailijan Omer Asanin teoksen O politismos tou Pontos (Pontoksen kulttuuri), ja kirjailija haastettiin oikeuteen. Asan palkittiin kaksi vuotta sitten Ipekci-palkinnolla, ja hän on kirjannut teokseensa Pontoksen 300 kreikankielisen kylän kieltä, ruokatapoja ja tarinoita. Turkin poliisi on jo takavarikoinut tuhansia Asanin kirjan kopioita. Mainittakoon, että näissä kylissä, jotka ovat jäänteitä Pontoksen alueella aiemmin kukoistaneesta ja vuoden 1922 jälkeen lähes täydellisesti pois kitketystä kreikkalaisesta kulttuurista, tunnetaan erityistä huolestuneisuutta, koska alueelle jääneet kreikkalaiset (kuten Asan) kuuluvat niin sanottuihin piilokristittyihin, joiden on pakko esiintyä islaminuskoon kääntyneinä välttääkseen Turkin viranomaisten vainon. Mikä on komission kanta tähän uuteen syrjinnän aaltoon? Miten palkitun turkkilaisen kirjailijan teoksen takavarikointi on sopusoinnussa ilmaisunvapauden suojelun kanssa Euroopan unionin jäsenvaltioissa? Missä yhteyksissä komissio on ottanut esiin kahden viime vuoden aikana ilmaisunvapauden loukkaukset Turkissa? Missä tapauksissa Turkki on korjannut tällaisen toiminnan aiheuttamat haitat? Voiko komissio taata Pontoksen 300 kreikankielisen kylän asukkaiden turvallisuuden, kun otetaan huomioon kylien asukkaiden perusteltu huolestuneisuus, koska Pontoksen Kerasundan prikaatinkomentaja Baki Onurlumbas viittaa kreikkalaisten salaisiin suunnitelmiin Pontoksen irrottautumiseksi Turkista ja Mustaltamereltä kotoisin olevien sissien kouluttamiseen Kreikassa? Günter Verheugenin komission puolesta antama vastaus (15. huhtikuuta 2002) Komissio on tietoinen arvoisan parlamentin jäsenen esiin tuomasta Omer Asanin kirjan tapauksesta. Komission saamien tietojen mukaan Asania on valtion turvallisuusasioita käsittelevässä tuomioistuimessa Istanbulissa syytetty separatistisesta propagandasta. Kööpenhaminassa vahvistettujen poliittisten arviointiperusteiden ja erityisesti ilmaisunvapauden kannalta kyseessä on vakava tilanne. Komissio on ottanut Turkin kanssa ilmaisunvapauden esille useissa eri tilanteissa kuten yhteisön ja Turkin assosiaationeuvoston ja assosiaatiokomitean kokouksissa sekä korkean tason tapaamisissa kuten laajentumisesta vastaavan komission jäsenen vieraillessa Turkissa 14.15. helmikuuta 2002. Määräaikaiskertomuksiin Turkin edistymisestä sisältyy myös komission arvio ilmaisunvapauden toteutumisesta Turkissa. Tätä vapautta rajoitetaan edelleen, mikä tarkoittaa muun muassa kirjojen ja julkaisujen takavarikointia. Vaikka komissio ymmärtääkin arvoisan parlamentin jäsenen huolen kyseisen väestön turvallisuudesta, se ei voi antaa pyydettyjä takuita turvallisuudesta. Ainoastaan Turkin viranomaiset voivat tuon takuun antaa.
KIRJALLINEN KYSYMYS E-2108/02 esittäjä(t): Alexandros Alavanos (GUE/NGL) komissiolle. Valtionapua saaneen Tipopiitiria Thivas -yrityksen lakkauttaminen.



Virallinen lehti nro 052 E , 06/03/2003 s. 0130 - 0131



KIRJALLINEN KYSYMYS E-2108/02 esittäjä(t): Alexandros Alavanos (GUE/NGL) komissiolle (17. heinäkuuta 2002) Aihe: Valtionapua saaneen Tipopiitiria Thivas -yrityksen lakkauttaminen Vastauksissaan aiempiin kysymyksiini (P-3402/01(1) ja P-1011/02(2)) asetusten (ETY) N:o 355/77(3) ja 866/90(4) nojalla perustetun yrityksen Tipopiitiria Thivas -yrityksen todennäköisestä lakkauttamisesta komissio toteaa, että Kreikan viranomaiset eivät ole vielä vastanneet komissiolle ja että komission mielestä on erityisen tärkeää, että rakennerahastoista yhteisrahoitusta saavat toimet jatkuvat entiseen tapaan ja ettei niitä keskeytetä. Samoin komissio toteaa, että vastauksen saatuaan se voi tarkastella millaisia mahdollisuuksia on soveltaa asetuksen (ETY) N:o 2052/88(5) soveltamisesta rakennerahastojen toiminnan yhteensovittamisen osalta toisaalta keskenään ja toisaalta Euroopan investointipankin toiminnan ja muiden rahoitusvälineiden kanssa annetun asetuksen (ETY) N:o 4253/88(6) muuttamisesta 20 päivänä heinäkuuta 1993 annetun asetuksen (ETY) N:o 2082/93(7) 24 artiklaa, joka koskee aiheettomasti maksettujen summien palautusta. Ovatko Kreikan viranomaiset toimittaneet komissiolle sen odottaman vastauksen? Jos eivät ole, mitä komissio aikoo tehdä? (1) EYVL C 147 E, 20.6.2002, s. 167. (2) EYVL C 205 E, 29.8.2002, s. 247. (3) EYVL L 51, 23.2.1977, s. 1. (4) EYVL L 91, 6.4.1990, s. 1. (5) EYVL L 185, 15.7.1988, s. 9. (6) EYVL L 374, 31.12.1988, s. 1. (7) EYVL L 193, 31.7.1993, s. 20. Franz Fischlerin komission puolesta antama vastaus (20. syyskuuta 2002) Valitettavasti komissio ei ole vielä saanut Kreikan viranomaisilta virallista vastausta, ja tämän vuoksi se ei voi vahvistaa, onko Tipopiitiria Thivas -nimisen yrityksen toiminnan jatkumisen mahdollistava menettely aloitettu. Komissio on kuitenkin ollut säännöllisesti yhteydessä Kreikan maatalousministeriöön tässä asiassa, ja Kreikan johtavat virkamiehet ovat sitoutuneet tekemään voitavansa löytääkseen ratkaisun ongelmaan. Tällä välin kyseisen yrityksen johtajan Barakakosin komissioon 23. helmikuuta 2002 jättämää valitusta ja hänen tekemäänsä vetoomusta nro 1075/2001 käsitellään voimassa olevia menettelyjä noudattaen. Joka tapauksessa komissio katsoo, että riita-asia on ratkaistava asianomaisessa Kreikan oikeusasteessa.
KIRJALLINEN KYSYMYS E-2512/02 esittäjä(t): Christos Folias (PPE-DE) komissiolle. ESR:n osittain rahoittamat toimet.



Virallinen lehti nro 052 E , 06/03/2003 s. 0181 - 0182



KIRJALLINEN KYSYMYS E-2512/02 esittäjä(t): Christos Folias (PPE-DE) komissiolle (9. syyskuuta 2002) Aihe: ESR:n osittain rahoittamat toimet Euroopan komissio on viime aikoina tukenut paikallisen kehityksen hyväksi tarkoitettujen toimien rahoitusta pilottihankkeiden välityksellä ESR:n 6 artiklan nojalla. Esitysten arviointi ja eräiden hankkeiden valinta on tehty ulkopuolisten asiantuntijoiden toimesta. Voisiko komissio kertoa, 1. miten nämä asiantuntijat on valittu? 2. mitä on tehty sen takaamiseksi, että asiantuntijat on valittu pätevyyden perusteella ja sillä perusteella, kuinka hyvin he ovat arvioineet ehdotetut esitykset? 3. onko esitysten arvioinnin ja valinnan objektiivisuudesta tehty valituksia viimeisimmän tuki-ilmoituksen yhteydessä, ja jos on, mitä komissio on asialle tehnyt? Mitä komissio aikoo tehdä näiden varojen moitteettoman hoidon takaamiseksi? Anna Diamantopouloun komission puolesta antama vastaus (10. lokakuuta 2002) Euroopan sosiaalirahastosta 12. heinäkuuta 1999 annetun Euroopan parlamentin ja neuvoston asetuksen (EY) N:o 1784/1999(1) 6 artiklan mukaisesti rahoitettavia innovatiivisia toimia valittaessa komissio antaa ehdotusten sisällön ensiarvioinnin ulkopuolisten asiantuntijoiden tehtäväksi, kuten toimitaan useiden yhteisön ohjelmien yhteydessä. Arvioijat valitaan kiinnostuksenilmaisupyynnön perusteella, ja kriteerinä käytetään kandidaattien asiantuntemusta arvioitavien ehdotusten kattamilla aloilla. Arvioijien tehtävä rajoittuu suositusten tekemiseen komissiolle, kun taas komissiolla on yksinomainen toimivalta tehdä lopullinen päätös hyväksyttävistä ehdotuksista ja niille myönnettävän yhteisön osarahoituksen suuruudesta. Komissio huolehtii siitä, että innovatiivisiin toimiin myönnettävän ESR-rahoituksen hallinnointi on tehokasta ja avointa ja että voimassa olevia sääntöjä noudatetaan. (1) EYVL L 213, 13.8.1999.
KIRJALLINEN KYSYMYS E-1878/02 esittäjä(t): Fernando Fernández Martín (PPE-DE) komissiolle. Ghana.



Virallinen lehti nro 092 E , 17/04/2003 s. 0106 - 0106



KIRJALLINEN KYSYMYS E-1878/02 esittäjä(t): Fernando Fernández Martín (PPE-DE) komissiolle (28. kesäkuuta 2002) Aihe: Ghana Voiko komissio laatia luettelon Ghanassa toteutettavista hankkeista, joiden rahoitus hyväksyttiin maksettavaksi Euroopan unionin talousarviosta vuonna 2001? Mikä oli investointien kokonaissumma tänä kyseisenä vuonna? Poul Nielsonin komission puolesta antamayhteinen vastauskirjallisiin kysymyksiin E-1867/02, E-1868/02, E-1869/02, E-1870/02,E-1871/02, E-1872/02, E-1873/02, E-1874/02, E-1875/02, E-1876/02, E-1877/02, E-1878/02,E-1879/02, E-1880/02, E-1881/02, E-1882/02, E-1883/02, E-1884/02, E-1908/02, E-1909/02,E-1996/02, E-1997/02, E-1998/02, E-1999/02, E-2000/02, E-2001/02, E-2002/02, E-2003/02,E-2004/02, E-2005/02, E-2006/02, E-2007/02, E-2008/02, E-2009/02, E-2134/02, E-2135/02,E-2136/02, E-2137/02, E-2138/02, E-2139/02, E-2140/02, E-2141/02, E-2142/02, E-2143/02,E-2144/02, E-2145/02, E-2146/02, E-2147/02, E-2148/02, E-2149/02, E-2150/02, E-2151/02,E-2152/02, E-2153/02, E-2154/02 ja E-2155/02 (23. syyskuuta 2002) Vastauksen pituuden vuoksi komissio lähettää suoraan arvoisalle parlamentin jäsenelle ja parlamentin sihteeristöön taulukon, josta näkyvät pyydetyt tiedot. On syytä huomata, että maakohtaisessa yhteenvetotaulukossa olevat tiedot löytyvät myös EY:n ulkoisen avun täytäntöönpanoa koskevan vuosikertomuksen osasta Rahoitustaulukot.
KIRJALLINEN KYSYMYS E-1731/02 esittäjä(t): Anna Karamanou (PSE) komissiolle. Aseistakieltäytyjien vangitseminen Israelissa.



Virallinen lehti nro 092 E , 17/04/2003 s. 0085 - 0085



KIRJALLINEN KYSYMYS E-1731/02 esittäjä(t): Anna Karamanou (PSE) komissiolle (17. kesäkuuta 2002) Aihe: Aseistakieltäytyjien vangitseminen Israelissa Amnesty International -järjestön mukaan Israel ei tunnusta asepalveluksesta kieltäytyvien aseistakieltäytyjien oikeutta vaihtoehtoiseen palvelukseen sellaisena kuin se tunnustetaan kansalaisoikeuksista ja poliittisista oikeuksista tehdyssä kansainvälisessä sopimuksessa, jonka sopimuspuoli Israelkin on. Tämän käytännön seurauksena ainakin 114 aseistakieltäytyjää on vangittu intifadan alkamisen jälkeen, ja noin 20 näistä on tällä hetkellä vankiloissa, koska he ovat kieltäytyneet suorittamasta asepalvelustaan miehitetyillä alueilla. Mihin toimiin komissio aikoo ryhtyä painostaakseen Israelin hallitusta noudattamaan ratifioimiaan kansainvälisiä sopimuksia, joita käytännössä rikotaan peittelemättä? Christopher Pattenin komission puolesta antama vastaus (19. heinäkuuta 2002) Komissio seuraa tarkkaan niiden israelilaisreserviläisten kohtelua, jotka kieltäytyvät palvelemasta miehitetyillä alueilla ja joita ei voida pitää aseistakieltäytyjinä, koska he eivät kieltäydy asepalveluksesta sinänsä. Komission käytettävissä olevien tietojen mukaan tällä hetkellä edellä mainituista syistä on vangittuna 10 reserviläistä. Tämä pienen sotilasjoukon kieltäytyminen kasvoi suuremmaksi liikkeeksi (vetoomuksia, mielenosoituksia jne.), jolla pyrittiin saamaan tunnustus israelilaisvarusmiesten oikeudelle kieltäytyä palvelemasta miehitetyillä alueilla. Reserviläiset ja heidän liikkeensä ilmaisivat heti toimintansa alussa, etteivät he halua olla yhteydessä ulkomaisiin toimittajiin tai diplomaatteihin, jotta myöhemmin ei voitaisi syyttää, että ulkopuoliset tahot ovat manipuloineet tai tukeneet heitä. Komissio ei halua perusteettomasti puuttua Israelin lainsäädäntöön mutta aikoo siitä huolimatta seurata asian kehittymistä ja tarvittaessa keskustella siitä jäsenvaltioiden kanssa asianmukaisissa yhteyksissä, kuten se on tehnyt kaikissa muissakin ihmisoikeuksiin liittyvissä kysymyksissä.